Omnibus presentes litteras inspecturis, magister Manfredus, archidiaconus Sigalonie, in Domino salutem. Noveritis nos inspexisse diligenter verbo ad verbum litteras venerabilium virorum abbatis et conventus Sancti Benedicti Floriacensis sub hac forma: Bartholomeus, Dei gratia humilis abbas, et conventus Sancti Benedicti Floriacensis, omnibus presentes litteras inspecturis, in Domino salutem. Noverit universitas vestra quod nos quamdam peciam terre per dilectum filium Joannem, priorem nostrum de Giemo, ostensam et limitatam, continentem circiter triginta arpenta sitam in parogia de Poliaco, apud locum qui vocatur Nemus Sancti Benedicti, Roberto et Girbaudo de Puteis et eorum heredibus dedimus et concessimus in perpetuum possidendam sub annua pensione duodecim solidorum parisiensium in festo sancti Remigii priori nostro de Giemo persolvenda cum decima et terragio illius terre que prefati Robertus et Girbaudus et heredes eorum dicto priori nostro nihilominus reddere tenebuntur, ita quod ibi tantum duo herbergagia facient, et uterque ipsorum unum arpentum terre quittum habebit et liberum a terragio ad suum herbergagium faciendum, in quibus arpentis prior noster de Giemo minutam decimam percipiet, et nos dictam terram eisdem contra omnes garentire tenemur. Quod si forte aliqua pars illius terre minus utilis inveniatur ad excolendum, illa pars pausabit secundum usum et consuetudinem territorii adjacentis, et ipsi propter ipsam pausationem dictam terram non amittent, et si propter nimiam sterilitatem totam terram dimittere voluerint ad solvendam pensionem et ad eamdem terram retinendam ipsos minime compellemus. Ipsi vero nec ad quoscumque terra illa quocunque jure devenerit, non poterunt aliquo modo transferre dictam terram in aliquos nisi ipsi in quos transferre voluerint in eadem terra vel alibi in decimatione prioris nostri de Giemo fecerint mansionem, ne si forte colonis in aliena decimatione commorantibus committatur colenda, decimam sibi debitam prior noster de Giemo minus plene percipiat, preterea terragium quod habebamus in quadam terra sita apud Puteos in qua vinee sunt plantate, prefatis Roberto et Girbaudo et eorum heredibus et aliis jus in dicta terra habentibus quittavimus pro tribus solidis parisiensium in festo sancti Benedicti hyemalis prefato priori nostro de Giemo annuatim persolvendos. In cujus rei memoriam presentes litteras fieri et sigillorum nostrorum munimine fecimus roborari. Actum anno Domini 1231. Nos autem ad petitionem utriusque partis presentes litteras sigilli nostri, etc. Actum anno Domini 1233.